哭友人故校書王君夷仲
作者：員興宗
朝代：宋

paragraphs: 天台插天天一色，先生乃在山之側。
擁書萬卷日逍遥，戶外絕無塵土客。
自跡詩書分戰場，垂垂六甲皆科郎。
治言說盡萬物理，亦有苦語原天荒。
保寧之軍憤苛取，大夫回回軍吏苦。
公來約束仗忠信，健兒三千膽如鼠。
倦遊俯仰栖瀛洲，吏非散仙矧肯留。
金門間作林下語，對之使我銷百憂。
人皆病心公病膝，歸卧輕舟江月夕。
君不見書劍只今誰訪君，靈鷲蕭蕭墓三尺。